Šimonių mokykla

Šimonių mokykla – dieninė, savarankiško mokymosi bendrojo lavinimo įstaiga Kupiškio raj. Šimonyse, Skapiškio g. 18, vykdanti priešmokyklinio, pradinio, pagrindinio ir papildomo ugdymo programas lietuvių kalba. Anksčiau atskira įstaiga (kodas 190050235, steigėjas Kupiškio rajono savivaldybės taryba), nuo 2021 m. tai Kupiškio Povilo Matulionio progimnazijos skyrius. Istorija Spėjama, kad XIX a. pradžioje Šimonyse galėjo veikti lietuviška parapinė mokykla, o nuo 1870 m. – valdžios įkurta pradinė mokykla, kuri 1876 m. sudegė. Tačiau tikrų duomenų apie tai nėra. 1880 m. Šimonyse buvo įkurta valdiška (rusiška) vienklasė pradžios mokykla. Valsčiaus mokyklą lankė tik mažuma vietos vaikų – dauguma vaikus mokė šeimose ir nelegaliose daraktorių mokyklėlėse. Lietuvių kalba Šimonių mokykloje imta mokyti 1905 ar 1906 m. Pirmasis lietuvis mokytojas buvo Julijonas (Julius) Greimas (1882–1942), kalbininko A. J. Greimo tėvas. Tarpukariu mokykla tapo pradine. Vaikų skaičius didėjo, todėl 1910 m. valstiečių iniciatyva ir lėšomis (6000–7000 rublių) pastatyta nauja dviklasė pradinė lietuviška mokykla – didelis 3 kambarių namas, o senasis paliktas mokytojų butui. 1915 m. mokykla sudegė. Po to buvo pastatyta nauja, kuri po restauracijos ir dabar stovi. Mokykla vadinta mažąja, kadangi prezidentaujant A. Smetonai buvo pastatyta didelė 4 klasių medinė mokykla, vadinta didžiąja. 1933 m. mokykloje mokytasi trimis pamainomis, 4-metė mokykla peraugo į 6-metę. 1941 m. visi mokytojai ištremti, 1944 m. mokykla nusiaubta. 1944–1949 m. greta pradinės mokyklos veikė 4 klasių progimnazija. Šimonių vidurinės mokyklos abiturientų klasės formavosi 1946–1948 m., o 1949–1950 m. Šimonių progimnazija tapo septynmete mokykla, 1952 m. – Šimonių vidurine mokykla. 1972 m. duris atvėrė naujoji mūrinė mokykla, atidarymo šventėje dalyvavo švietimo ministras Mečislovas Gedvilas. 1977 m. pastatytas aštuonbutis, 1990 m. – naujas devynbutis, apie 1984 m. – mokyklos priestatas. Paskutinė (46-oji) abiturientų laida išleista 2001 m., tais metais mokykla tapo pagrindine mokykla. 2010 m. sukurta atributika (vėliava ir himnas), įkurtas muziejus. 2021 m. Šimonių pagrindinė mokykla išregistruota, ji tapo Kupiškio Povilo Matulionio progimnazijos skyriumi. Direktoriai Laima Skėrienė Šaltiniai Nuorodos Mokyklos svetainė